Ane Halsboe-Jørgensen (S), 2025-12-16:
Tak for det, formand.
Og tak for den for langt de flestes vedkommende positive modtagelse af lovforslaget.
Vi står her med et lovforslag, der udmønter aftalen om betinget eftergivelse af gæld til det offentlige fra februar 2025, og så en tillægsaftale fra juni 2025.
Begge aftaler er med opbakning fra et bredt flertal i Folketinget.
Det giver mening, for der er efter min mening fundet en rigtig god og fornuftig ordning med de her to aftaler.
I dag er det sådan – flere ordførere har været inde på det – at en borger, der er hårdt økonomisk presset, i helt særlige tilfælde kan få eftergivet sin gæld til det offentlige helt eller delvis.
Det er godt; det skal vi holde fast i.
Men reglerne er også indrettet sådan i dag, at man efterfølgende, efter at have fået den her håndsrækning af fællesskabet, igen kan gå ud og begå kriminalitet, altså misbruge den tillid fra samfundet, uden at det får konsekvenser for eftergivelse af gælden.
Fremover skal det være betinget af, at man holder sig ude af kriminalitet.
Og hvis man alligevel begår kriminalitet, skal gælden genopstå.
Det må være konsekvensen, hvis man misbruger den udstrakte hånd, den tillid, som samfundet viser en.
Det handler om penge, ja, men det handler også om retsfølelse.
Man viser med det, at man ikke har gjort sig fortjent til den tillid, og derfor skal det have konsekvenser.
Det er det, der sker med det her konkrete lovforslag.
Det foreslås, at eftergivet gæld til det offentlige genopstår, hvis en borger begår kriminalitet og sigtes for det inden for 5 år fra tidspunktet for eftergivelse af gælden.
Den kriminalitet, der udløser, at gælden genopstår, skal resultere i en straf af en vis størrelse, f.eks. betinget eller ubetinget fængselsstraf, forvaring, ungdomssanktion eller foranstaltning med en såkaldt længstetid på mindst 5 år eller uden længstetid ved endelig dom.
Så er der overtrædelser af skatte- og afgiftslovgivningen.
På baggrund af tillægsaftalen foreslås det, at bøder på 50.000 kr. og derover for overtrædelse af skatte- og afgiftslovgivningen også omfattes af ordningen.
Med tillægsaftalen fik vi også et andet vigtigt forhold med i ordningen, nemlig hensynet til socialt udsatte.
Særligt socialt udsatte er ofte kendetegnet ved hjemløshed, svær psykisk lidelse eller misbrug igennem mange år, og jeg er derfor glad for, at aftalen også indeholder en undtagelse, der netop tager hånd om de særligt socialt udsatte.
Det foreslås på baggrund af aftalen, at særligt socialt udsatte under særlige betingelser kan undgå, at gælden genopstår.
De kriterier, der kan begrunde, at gælden alligevel ikke genopstår, kan f.eks. være, hvis man kan dokumentere en særlig udsathed.
Det kan også handle om, at der ikke er tale om grov kriminalitet, og det kan dreje sig om, at der er en formodning om, at personen har lagt sin kriminelle løbebane bag sig.
Med den undtagelse synes jeg vi har fundet den rette balance mellem på den ene side at sætte hårdt ind over for de borgere, der begår kriminalitet efter at have fået eftergivet gæld, og på den anden side at værne om samfundets særligt socialt udsatte borgere, så de under visse betingelser kan undgå, at gælden genopstår.
Der er mange balancer og teknik, men lad mig fremhæve det, der er kernen i lovforslaget, som Folketinget behandler i dag.
Det krænker retsfølelsen, og det går ikke.
Afslutningsvis vil jeg sige, at jeg selvfølgelig er klar til at besvare spørgsmål under udvalgsbehandlingen, og jeg ser frem til den videre behandling.
Tak for ordet, formand.